Document ID: 32014R0952

KOMMISSIONENS GENNEMFØRELSESFORORDNING (EU) Nr. 952/2014
af 4. september 2014
om ændring af bilag I til forordning (EF) nr. 798/2008 for så vidt angår oplysningerne om Malaysia i listen over tredjelande, områder, zoner og segmenter med hensyn til højpatogen aviær influenza og for så vidt angår standardveterinærcertifikaterne til brug ved import af fjerkræ, daggamle kyllinger, rugeæg, kød af fjerkræ og opdrættede strudsefugle og æg
(EØS-relevant tekst)
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Rådets direktiv 2002/99/EF af 16. december 2002 om dyresundhedsbestemmelser for produktion, tilvirkning, distribution og indførsel af animalske produkter til konsum (1), særlig artikel 8, indledningen, artikel 8, nr. 1), første afsnit, artikel 8, nr. 3) og 4), artikel 9, stk. 2, litra b), og artikel 9, stk. 4,
under henvisning til Europa-Parlamentets og Rådets forordning (EF) nr. 2160/2003 af 17. november 2003 om bekæmpelse af salmonella og andre bestemte fødevarebårne zoonotiske agenser (2), særlig artikel 10, stk. 2,
under henvisning til Rådets direktiv 2009/158/EF af 30. november 2009 om dyresundhedsmæssige betingelser for samhandelen inden for Fællesskabet med fjerkræ og rugeæg samt for indførsel heraf fra tredjelande (3), særlig artikel 23, stk. 1, artikel 24, stk. 2, artikel 25, artikel 26, stk. 2, og artikel 28, stk. 1, og
ud fra følgende betragtninger:
(1)
I henhold til Kommissionens forordning (EF) nr. 798/2008 (4) må varer, der er omfattet af forordningens anvendelsesområde, kun importeres til og føres i transit gennem Unionen fra tredjelande, områder, zoner og segmenter, der er opført i kolonne 1 og 3 i skemaet i del 1 i bilag I til samme forordning.
(2)
I forordning (EF) nr. 798/2008 er der også fastsat krav vedrørende udstedelse af veterinærcertifikat for de pågældende varer. Kravene tager hensyn til, om der er behov for særlige betingelser som følge af sygdomsstatus i disse tredjelande, områder, zoner eller segmenter. De særlige betingelser og de standardveterinærcertifikater, der skal ledsage sendingen ved import af varerne, er fastsat i del 2 i bilag I til forordningen.
(3)
Malaysia er opført i del 1 i bilag I til forordning (EF) nr. 798/2008 som et tredjeland, hvorfra import af ægprodukter og konsumæg er tilladt, men kun fra regionen Vestmalaysia (Malaccahalvøen) (MY-1). Angivelsen for dette tredjeland i bilaget betyder imidlertid, at import af konsumæg fra den pågældende region i øjeblikket er begrænset af hensyn til folkesundheden, fordi det relevante salmonellabekæmpelsesprogram endnu ikke har opnået EU-godkendelse i overensstemmelse med forordning (EF) nr. 2160/2003 og desuden på grund af en særlig betingelse om restriktioner som følge af udbrud af højpatogen aviær influenza (HPAI).
(4)
Ifølge den seneste statusopdatering fra Verdensorganisationen for Dyresundhed (OIE) om HPAI hos dyr har Malaysia har været fri for HPAI i mere end to år. Det er derfor rimeligt at ophæve dyresundhedsrestriktionerne i forbindelse med import af konsumæg med hensyn til HPAI og ajourføre angivelsen for Malaysia i del 1 i bilag I til forordning (EF) nr. 798/2008 i overensstemmelse hermed. Import af konsumæg bør dog fortsat være forbudt på grund af de resterende restriktioner, som følge af at der ikke findes noget salmonellabekæmpelsesprogram godkendt af Unionen.
(5)
I forordning (EF) nr. 798/2008 er der også fastsat betingelser for bestemmelse af, hvorvidt et tredjeland, et område, en zone eller et segment kan betragtes som fri(t) for Newcastle disease. En af betingelserne er, at der ikke er foretaget vaccination mod denne sygdom med vacciner, der ikke opfylder kriterierne for anerkendte Newcastle disease-vacciner som angivet i bilag VI til nævnte forordning, i en periode på mindst 12 måneder forud for embedsdyrlægens attestering, medmindre de supplerende sundhedskrav i bilag VII til forordningen er opfyldt. Standardveterinærcertifikaterne BPP, BPR, DOC, DOR, HEP, HER, SRP og SRA i del 2 i bilag I til forordning (EF) nr. 798/2008 kræver attestering af overholdelsen og oplysninger om anvendelsen af vacciner mod Newcastle disease, herunder navnet på og typen af vaccinen samt vaccinationsdatoen. Disse standardveterinærcertifikaters nuværende format bør ændres, så nævnte oplysninger kan registreres mere praktisk i skemaformat.
(6)
Forordning (EF) nr. 798/2008 tillader import af kød af opdrættede strudsefugle til konsum til Unionen fra »registrerede lukkede strudsefuglebedrifter« i Sydafrika, forudsat at de særlige betingelser i bilag I til forordningen er opfyldt. Erfaringen har imidlertid vist, at det er nødvendigt at præcisere kravene vedrørende udstedelse af veterinærcertifikat for denne vare, navnlig med hensyn til forekomsten af lavpatogene aviær influenza-vira (LPAI) på strudsefugle- og fjerkræbedrifter. Den særlige betingelse »H« og standardveterinærcertifikatet for kød af opdrættede strudsefugle til konsum (RAT) i del 2 i bilag I til forordning (EF) nr. 798/2008 bør derfor ændres i overensstemmelse hermed.
(7)
Forordning (EF) nr. 798/2008 indeholder bestemmelser om alternative certifikatudstedelsesbetingelser for import af daggamle kyllinger og rugeæg fra Canada med oprindelse i bedrifter uden for de dele af landet, der er omfattet af officielle restriktioner på grund af LPAI, som følge af de garantier, Canada har givet, og den veterinæraftale (5), der er indgået med landet. Det er imidlertid hensigtsmæssigt at fastsætte krav vedrørende udstedelse af veterinærcertifikat for så vidt angår import af daggamle kyllinger og rugeæg fra alle tredjelande, der er godkendt til en sådan import, for at tilpasse disse krav til dem, der finder anvendelse i Unionen i tilfælde af et LPAI-udbrud, herunder at underkaste et område med en radius på mindst 1 km omkring et LPAI-udbrud officielle veterinære restriktioner. Det er også hensigtsmæssigt at anvende de ændrede krav vedrørende LPAI på import af alle varer af levende fjerkræ og levende strudsefugle omfattet af forordning (EF) nr. 798/2008 fra alle tredjelande, der er godkendt til en sådan import. I del 1 og 2 i bilag I til forordning (EF) nr. 798/2008 bør den særlige betingelse, der er angivet som »L«, derfor udgå, og standardveterinærcertifikaterne BPP, BPR, DOC, DOR, HEP, HER, SRP og SRA bør ændres i overensstemmelse hermed.
(8)
Ved forordning (EF) nr. 2160/2003 er der fastsat bestemmelser om bekæmpelse af salmonella hos forskellige fjerkræpopulationer i Unionen. Heri fastsættes, at et tredjeland for at blive optaget eller forblive på listerne over tredjelande, hvorfra medlemsstaterne i henhold til EU-lovgivningen har tilladelse til at importere de fjerkræ eller rugeæg, der er omfattet af forordningen, for den relevante art eller kategori skal forelægge Kommissionen et salmonellabekæmpelsesprogram med garantier, som svarer til garantierne i medlemsstaternes nationale salmonellabekæmpelsesprogrammer. De relevante garantier og oplysninger i den forbindelse indgår også i de enkelte standardveterinærcertifikater for de varer, der indgår i del 2 i bilag I til forordning (EF) nr. 798/2008. Af praktiske årsager bør angivelsen og attesteringen af disse garantier i standardveterinærcertifikat BPP, DOC, HEP og SRP i del 2 i bilag I til forordning (EF) nr. 798/2008 ændres, så der kan anvendes et skemaformat.
(9)
Kommissionens forordning (EF) nr. 1168/2006 (6) blev ophævet ved Kommissionens forordning (EU) nr. 517/2011 (7). Henvisningerne til forordning (EF) nr. 1168/2006 i forordning (EF) nr. 798/2008 bør derfor ændres, så der i stedet henvises til forordning (EU) nr. 517/2011.
(10)
I forordning (EF) nr. 853/2004 (8) er der fastsat særlige hygiejnebestemmelser for animalske fødevarer, som gælder for ledere af fødevarevirksomheder, samt de dertil hørende definitioner. Nr. 1.12 i bilag I til forordningen indeholder definitionen på »organer«, som omfatter fjerkrækråse.
(11)
Ved Kommissionens beslutning 2007/240/EF (9) fastsættes der desuden standardmodeller for veterinærcertifikater, der kræves for levende dyr, sæd, embryoner, æg og animalske produkter, der føres ind i Unionen, og certifikater for animalske produkter i transit gennem Unionen. I de forklarende bemærkninger i bilag I til beslutningen fastsættes det, at HS-koderne som angivet i Verdenstoldorganisationens harmoniserede nomenklatursystem skal anvendes ved udfyldelse af rubrik I.19 i standardveterinærcertifikaterne. I det system er fjerkrækråse maver af dyr, der fortsat klassificeres under HS-kode 05.04, selv når de er spiselige.
(12)
I standardveterinærcertifikatet for fjerkrækød (POU) i del 2 i bilag I til forordning (EF) nr. 798/2008 henvises der i nr. I.19 i del I i bemærkningerne til HS-koderne 02.07 og 02.08. For at fjerkrækråse kan være omfattet af certifikatet, bør HS-koden 05.04 tilføjes.
(13)
Ved Kommissionens gennemførelsesforordning (EU) nr. 427/2012 (10) gives Danmark tilladelse til at anvende de særlige garantier vedrørende salmonella, der er omhandlet i forordning (EF) nr. 853/2004, på sendinger af æg bestemt til Danmark. Derfor bør standardveterinærcertifikatet for æg (E) i del 2 i bilag I til forordning (EF) nr. 798/2008 ændres for at tage hensyn til gennemførelsesforordning (EU) nr. 427/2012. Endvidere bør henvisningen i det pågældende standardveterinærcertifikat til Rådets forordning (EF) nr. 1028/2006 (11), fordi den nu er ophævet, erstattes med en henvisning til del VI i bilag VII til Europa-Parlamentets og Rådets forordning (EU) nr. 1308/2013 (12).
(14)
Bilag I til forordning (EF) nr. 798/2008 bør således ændres i overensstemmelse hermed.
(15)
Før de ændrede standardveterinærcertifikater bliver obligatoriske, bør medlemsstaterne og industrien have en rimelig frist til at tilpasse sig til de nye krav i de ændrede standardveterinærcertifikater.
(16)
Foranstaltningerne i denne forordning er i overensstemmelse med udtalelse fra Den Stående Komité for Planter, Dyr, Fødevarer og Foder -
VEDTAGET DENNE FORORDNING:
Artikel 1
Ændring af forordning (EF) nr. 798/2008
Bilag I til forordning (EF) nr. 798/2008 ændres som angivet i bilaget til nærværende forordning.
Artikel 2
Overgangsforanstaltninger
I en overgangsperiode frem til den 14. marts 2015 er indførsel til Unionen af sendinger af varer omfattet af forordning (EF) nr. 798/2008, som ledsages af et veterinærcertifikat udfyldt i overensstemmelse med de relevante standardveterinærcertifikater BPP, BPR, DOC, DOR, HEP, HER, SRP, SRA, POU, RAT og E i del 2 i bilag I til forordning (EF) nr. 798/2008, i den udgave, der var gældende, før ændringerne omhandlet i artikel 1 i nærværende forordning blev indført, fortsat tilladt, forudsat at sundhedscertifikatet blev underskrevet før den 14. januar 2015.
Artikel 3
Ikrafttræden
Denne forordning træder i kraft på tyvendedagen efter offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 4. september 2014.

Labels: 3
17
18
6